Ylitorniolla sunnuntaina tapahtuneesta henkirikoksesta epäilty mies oli suorittamassa vankeusrangaistusta Ylitornion avovankilassa, kertoo poliisi.

25-vuotias ulkopaikkakuntalainen mies pahoinpiteli kuoliaaksi 67-vuotiaan paikallisen miehen sunnuntai-iltana rivitalon pihalla.

– Tutkinnassa on käynyt ilmi, että miehen tekovälineenä on ilmeisesti ollut jonkinlainen astalo, kertoo tutkinnanjohtaja, rikoskomisario Janne Koskela tiedotteessa.

Poliisin mukaan epäilty ja uhri eivät tunteneet toisiaan entuudestaan. Tämän hetken tutkimusten perusteella uhri näyttää valikoituneen sattumanvaraisesti.

Poliisi ei vielä kerro, miten tapahtumat saivat alkunsa ja miten surma tehtiin.

Tekijä poistui pahoinpitelyn jälkeen paikalta. Tapauksen silminnäkijä ilmoitti tapahtuneesta hätäkeskukseen.

Poliisi tavoitti epäillyn vihjeiden perusteella läheisen huoltoaseman pihalta. Poliisin mukaan mies uhkasi poliisia kivellä kiinni otettaessa, minkä takia poliisi käytti tilanteessa etälamautinta.

Miestä esitetään vangittavaksi Kemi-Tornion käräjäoikeudessa.

Alustavasti tapausta on tutkittu tappona. Poliisin mukaan rikosnimike tarkentuu tutkinnan aikana, ja se voi vielä koventua.

– Pyrimme selvittämään, onko (teossa) ollut erityistä raakuutta, Koskela kertoo.

Poliisi pyytää yhä silminnäkijähavaintoja pahoinpitelystä ja epäillyn liikkeistä. Niitä voi ilmoittaa numeroon 0295 466 488 tai 0295 466 471.